CELEX: 32022D0638
Language: fi
Date: 2022-04-13 00:00:00
Title: Neuvoston päätös (YUTP) 2022/638, annettu 13 päivänä huhtikuuta 2022, siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) annetun päätöksen 2014/486/YUTP muuttamisesta

19.4.2022   
               
               
                  FI
               
               
                  Euroopan unionin virallinen lehti
               
               
                  L 117/38
               
            
         NEUVOSTON PÄÄTÖS (YUTP) 2022/638,
         annettu 13 päivänä huhtikuuta 2022,
         siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) annetun päätöksen 2014/486/YUTP muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Venäjän federaatio käynnisti 23 päivänä helmikuuta 2022 Ukrainaa vastaan ilman edeltävää provokaatiota toteutetun ja perusteettoman sotilaallisen hyökkäyksen, jonka Eurooppa-neuvosto tuomitsi ehdottoman jyrkästi 24 päivänä helmikuuta 2022 hyväksymissään päätelmissä.
                  
               
                     (2)
                  
                  
                     Eurooppa-neuvosto totesi 24 päivänä maaliskuuta 2022 päätelmissään, että ”Venäjän hyökkäyssota Ukrainaa vastaan rikkoo räikeästi kansainvälistä oikeutta ja aiheuttaa valtavia ihmishenkien menetyksiä ja siviilien loukkaantumisia. Venäjä kohdistaa hyökkäyksiä siviiliväestöön ja siviilikohteisiin, kuten sairaaloihin, terveydenhuoltoon, kouluihin ja suojatiloihin. Nämä sotarikokset on lopetettava välittömästi. Syylliset ja heidän avunantajansa saatetaan teoistaan vastuuseen kansainvälisen oikeuden mukaisesti”. Lisäksi Eurooppa-neuvosto vahvisti 11 päivänä maaliskuuta 2022 annetun Versailles’n julistuksen, jossa se erityisesti totesi suhtautuvansa myönteisesti Kansainvälisen rikostuomioistuimen syyttäjän päätökseen aloittaa tutkinta toimivaltaansa kuuluvista rikoksista.
                  
               
                     (3)
                  
                  
                     Päätöksellä 2014/486/YUTP (1) perustettiin EUAM Ukraina Ukrainan auttamiseksi siviiliturvallisuusalan uudistamisessa, mukaan lukien poliisi ja oikeusvaltioperiaate.
                  
               
                     (4)
                  
                  
                     EUAM Ukrainan olisi tarjottava Ukrainan viranomaisille tukea, jolla helpotetaan Venäjän federaation Ukrainaa vastaan toteuttaman sotilaallisen hyökkäyksen yhteydessä tehtyjen kansainvälisten rikosten tutkintaa ja niihin liittyviä syytetoimia.
                  
               
                     (5)
                  
                  
                     Päätös 2014/486/YUTP olisi sen vuoksi muutettava vastaavasti.
                  
               
                     (6)
                  
                  
                     EUAM Ukraina toteutetaan tilanteessa, joka voi huonontua ja joka saattaa vaarantaa Euroopan unionista tehdyn sopimuksen 21 artiklassa vahvistettujen unionin ulkoisen toiminnan tavoitteiden saavuttamisen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan päätös 2014/486/YUTP seuraavasti:
            
                        1)
                     
                     
                        numeroidaan 2 a artikla uudelleen 2 b artiklaksi;
                     
                  
                        2)
                     
                     
                        lisätään artikla seuraavasti:
                        
                           ”2 a artikla
                           Tuki Ukrainan viranomaisille kansainvälisten rikosten tutkinnan ja niihin liittyvien syytetoimien helpottamiseksi
                           
                              1.   EUAM Ukraina antaa Ukrainan viranomaisille, erityisesti yleisen syyttäjän virastolle, alueellisille syyttäjänvirastoille ja lainvalvontaviranomaisille, tukea kaikkien sellaisten kansainvälisten rikosten tutkinnan ja niihin liittyvien syytetoimien helpottamiseksi, jotka on tehty Venäjän Ukrainaa vastaan ilman edeltävää provokaatiota toteuttaman ja perusteettoman sotilaallisen hyökkäyksen yhteydessä.
                           
                           
                              2.   Kyseisen tehtävän toteuttamiseksi
                              
                                          a)
                                       
                                       
                                          EUAM Ukraina antaa erityisesti Ukrainan viranomaisille strategista neuvontaa, joka koskee kansainvälisten rikosten tutkintaa ja niihin liittyviä syytetoimia, tarvittavia muutoksia Ukrainan lainsäädäntöön sekä asiaan liittyvää viestintästrategiaa. Se tarjoaa myös koulutusta muista asiaan liittyvistä aiheista. Se voi lahjoittaa Ukrainan viranomaisille varoja tai välineitä kansainvälisten rikosten tutkinnan ja niihin liittyvien syytetoimien helpottamiseksi;
                                       
                                    
                                          b)
                                       
                                       
                                          EUAM varmistaa toimien tiiviin koordinoinnin Kansainvälisen rikostuomioistuimen ja Euroopan unionin rikosoikeudellisen yhteistyön virasto (Eurojust) kanssa sekä niiden jäsenvaltioiden kanssa, jotka tukevat toimillaan suoraan kansainvälisten rikosten tutkintaa ja niihin liittyviä syytetoimia Ukrainassa. Se koordinoi tarvittaessa toimensa muiden asiaankuuluvien toimijoiden kanssa;
                                       
                                    
                                          c)
                                       
                                       
                                          EUAM Ukrainan osat voivat harjoittaa toimintaansa tilapäisesti Moldovan tasavallan ja jäsenvaltioiden alueilta. EUAM Ukrainan ja Moldovan tasavallan tai asianomaisten jäsenvaltioiden välillä voidaan sopia tätä koskevista järjestelyistä.”
                                       
                                    
                        
                     
                  
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 13 päivänä huhtikuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  Neuvoston päätös 2014/486/YUTP, annettu 22 päivänä heinäkuuta 2014, siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) (EUVL L 217, 23.7.2014, s. 42).